ไอแบงก์ยังโคม่าทุนติดลบ21%
ไอแบงก์หนี้เน่าลด แต่อาการยังโคม่า 5 เดือนขาดทุน 5,720 ล้าน กองทุนติดลบ 21.69%
6 ก.ค. 2558

ไอแบงก์หนี้เน่าลด แต่อาการยังโคม่า 5 เดือนขาดทุน 5,720 ล้าน กองทุนติดลบ 21.69%
แหล่งข่าวจากธนาคารอิสลามแห่งประเทศไทย (ไอแบงก์) เปิดเผยว่า ผลการดำเนินงาน 5 เดือนแรกของปีนี้ ธนาคารมีหนี้ที่ไม่ก่อให้เกิดรายได้ (เอ็นพีแอล) กว่า 5.19 หมื่นล้านบาท คิดเป็น 49.41% ของสินเชื่อคงค้าง 1.05 แสนล้านบาท ลดลงจากเดือน เม.ย. ประมาณ 5,000 ล้านบาท จากที่อยู่ในระดับ 5.7 หมื่นล้านบาท เป็นผลจากการปรับโครงสร้างหนี้และเป็นไปตามเกณฑ์ของธนาคารแห่งประเทศไทย (ธปท.) ที่กำหนดไว้ การปรับสถานะจากหนี้เสียเป็นหนี้ชั้นปกติ ใช้ระยะเวลา 3 เดือน
หลังจากนี้จะเห็นเอ็นพีแอลทยอยลดมากขึ้น โดยธนาคารตั้งเป้าหมายลดหนี้เอ็นพีแอล ณ สิ้นปีให้เหลือ 2.76 หมื่นล้านบาท หรือเท่ากับ 24.29%
อย่างไรก็ดี เอ็นพีแอลที่ยังคงสูงอยู่ทำให้รายได้ของธนาคารลดลง จนมีผลขาดทุนสูงถึง 5,720 ล้านบาท ส่งผลให้เงินทุนธนาคารติดลบ 1.45 หมื่นล้านบาท และเงินกองทุนต่อสินทรัพย์เสี่ยง (บีไอเอส) ติดลบถึง 21.69% ในขณะที่สินทรัพย์มี 9.8 หมื่นล้านบาท ซึ่งต่ำกว่าด้านเงินฝากที่มี 1.06 แสนล้านบาท
“ในที่ประชุมผู้ถือหุ้นครั้งที่ผ่านมา ทางผู้บริหารไอแบงก์ยอมรับว่าหากธนาคารต้องปิดกิจการหรือล้มละลาย รายได้ที่ได้และสินทรัพย์รวมทั้งหมดไม่เพียงพอต่อการคืนให้ลูกค้าเงินฝากที่มีอยู่มากกว่า แต่ไอแบงก์เป็นสถาบันการเงินของรัฐ มีกระทรวงการคลังค้ำประกันอยู่แล้ว จึงไม่กังวลต่อเหตุการณ์ดังกล่าว”แหล่งข่าวเปิดเผย
แหล่งข่าวเปิดเผยว่า ไอแบงก์เตรียมว่าจ้าง บริษัท ดีลอยท์ ทู้ช โธมัทสุ ไชยยศ ที่ปรึกษา  เข้ามาตรวจสอบฐานะทางการเงิน หรือดิวดิลิเจนต์ให้กับธนาคาร ดำเนินการแยกหนี้ดีและหนี้เสีย เพื่อให้ทราบฐานะของธนาคาร คาดว่าจะเห็นการแยกหนี้อย่างชัดเจนในครึ่งปีหลัง หรืออีก 6 เดือนข้างหน้า
หลังจากนี้ธนาคารจะเปิดหาพันธมิตรเข้ามาร่วมทุน โดยล่าสุดทาง ธปท.ได้เรียกคณะกรรมการและผู้บริหารไอแบงก์เข้าประชุม เพื่อติดตามแนวทางการหาพันธมิตรเข้าร่วมทุน เบื้องต้นมีกลุ่มนักลงทุนจากดูไบเข้าเยี่ยมชมกิจการ และคาดว่าหลังจากนี้จะมีกลุ่มนักลงทุนจากตะวันออกกลางและแถบเอเชียเข้าให้ความสนใจเช่นกัน เพื่อเข้าใส่ทุน เพื่อลดหนี้ที่มีอยู่สูงในปัจจุบัน
“คาดว่าจะเห็นการร่วมทุนภายในไตรมาสแรกปี 2559 หากตกลงราคาได้”แหล่งข่าวเปิดเผย